<b>יהודה יששכר זבולון ראשונה יסעו,</b> כי מהם תצא תורה ע"כ נאמר כפל קדמה מזרחה להורות כי מהם תצא אור התורה כי ביהודה נאמר <small>(בראשית מט י)</small> לא יסור שבט מיהודה ומחוקק מבין רגליו. אלו ראשי גליות ונשיאי א"י <small>(סנהדרין ה. עיי"ש)</small> ואין מחוקק אלא תורה שנאמר במשה <small>(דברים לג כא)</small> כי שם חלקת מחוקק ספון. וכתיב <small>(משלי לא ה)</small> פן ישתה וישכח מחוקק. והחונים עליו מטה יששכר שנאמר בו <small>(ד"ה א' יב לב)</small> ומבני יששכר יודעי בינה לעתים. מטה זבולון. שנאמר בו <small>(שופטים ה יד)</small> ומזבולון מושכים בשבט סופר. ועוד שיהיה מחזיק ידי יששכר וע"כ לא אמר ועליו מטה זבולון, כי לא רצה לעשותו טפל למטה יששכר להורות שהלומדה והמחזיק בלומדיה שקולים המה, ונאמר בהם ראשונה יסעו. כי להם משפט הראשית במלחמה כי מלחמתן של ישראל אינן בחרב וחנית כי אם צריכין להיות חמושים מזוינים בה' חומשי תורה שנחלקו לז' ספרים דהיינו מזויינים, והיא כלולה במספר כ"ז אותיות כמספר ר"ת של יהודה יששכר זבולון לומר לך שזכות התורה מסייעתן במלחמה והם ראש דגל המורה על הנצחון.

